Kuollut henkilö oli THL:n mukaan hyvin iäkäs ja hän asui Helsingin ja Uudenmaan sairaanhoitopiirin alueella.

Suomessa on kuollut ensimmäinen ihminen koronaviruksen aiheuttamaan COVID-19-tautiin, kertoo Terveyden ja hyvinvoinnin laitos THL.

Kuollut henkilö oli hyvin iäkäs ja hän asui Helsingin ja Uudenmaan sairaanhoitopiirin alueella. Hän menehtyi perjantaina 20.3.2020.

– Suomen ensimmäinen koronaviruksen aiheuttama kuolemantapaus on erittäin valitettava, mutta ei odottamaton. Vaikka suurimmalla osalla sairastuneista koronaviruksen aiheuttama tauti on melko lievä, sairaus voi olla vakava ikäihmisille ja etenkin niille ikäihmisille, joilla on jokin perussairaus, THL kertoo tiedotteessa.

THL ei anna kuolemantapauksesta lisätietoja yksityisyyden suojaamiseksi.

Antti Aimo-Koivisto / Lehtikuva

"Ensimmäinen kuolema ei ollut yllätys"

THL:n pääjohtaja Markku Tervahauta sanoo, ettei ensimmäinen kuolema ollut yllätys.

– Kuolema iski tähän kaikkien haavoittuneempaan ryhmään eli iäkkääseen ihmiseen.

Tervahauta korostaa, että on oltava erityisen tarkka vanhusten suojelemisessa ja siinä, että pidämme huolen, ettei virus pääse vanhusten hoitolaitoksiiin.

Markku Tervahauta Markku Ulander / Lehtikuva

Kuolemantapaus ei aiheuta epidemian kannalta käännettä, Tervahauta arvioi.

– Mutta totta kai se on meille käänne siinä mielessä, että tämä on meille henkisesti tärkeä ja oleellinen tieto. Nyt se ensimmäinen kuolema Suomessa on tapahtunut. Varmasti pysäyttää.

Itse epidemian hallintaan tällä ei ole ratkaisevaa käännettä, sanoo Tervahauta.

– Tartunnan saaneiden lisääntyessä on selvää, että osa johtaa lopulta kuolemaan. Vaikka nyt kuollut ihminen oli iäkäs, on muistettava, että tämä virustauti voi aiheuttaa vakavia taudinkuvia nuoremmillekin. Toki harvinaista.

Tervahauta lähettää surunvalittelut omaisille.

Lue tästä uusimmat tiedot koronaviruksesta

STM:n johtaja: "Tämä oli odotettavissa"

Sosiaali- ja terveysministeriön johtaja Tuija Kumpulainen. Roni Rekomaa / Lehtikuva

Sosiaali- ja terveysministeriön johtajan Tuija Kumpulaisen mukaan Suomen ensimmäinen kuolemantapaus oli vain ajan kysymys.

– Kun katsotaan Suomen tautitapausten määrää ja kansainvälisiä kuolleisuuslukuja, niin tämä oli odotettavissa, Kumpulainen sanoo.

Kumpulaisen mukaan nyt on tärkeä toimia ikäihmisten ja muiden riskiryhmään kuuluvien suojelemiseksi. Esimerkiksi vierailut vanhusten hoitolaitoksiin on jo kielletty ja laitosten henkilökunta on kiinnittänyt erityistä huomiota hygieniaan.